AFGØRELSE Nr. 1/99 TRUFFET AF AVS/EF-TOLDSAMARBEJDSUDVALGET

den 25. marts 1999

om en undtagelse fra definitionen af begrebet "varer med oprindelsesstatus" for at tage hensyn til Mauritius' særlige situation, for så vidt angår produktionen af vævet stof og visse beklædningsgenstande

(meddelt under nummer K(1998) 4557)

(1999/300/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EF-konvention, undertegnet i Lomé den 15. december 1989, revideret ved aftalen undertegnet på Mauritius den 4. november 1995, særlig artikel 31, stk. 1 til 10, i protokol nr. 1 dertil, og

ud fra følgende betragtninger:

Nævnte protokol indeholder bestemmelser om undtagelser fra oprindelsesreglerne, som kan indrømmes, når udviklingen af bestående industrier eller oprettelse af nye industrier berettiger hertil;

staterne i Afrika, Vestindien og Stillehavet (AVS-staterne) forelagde den 12. oktober 1998 en anmodning fra regeringen for Mauritius med henblik på at opnå en undtagelse fra protokollens oprindelsesregler mellem 1. september 1998 og 29. februar 2000, for så vidt angår landets produktion af visse tekstilvarer;

anmodningen om en undtagelse er fremsat i henhold til de relevante bestemmelser i protokol nr. 1, navnlig artikel 31, stk. 5, som vedrører AVS-østater, og under hensyn til de økonomiske og sociale virkninger af, at Mauritius indrømmes den pågældende undtagelse;

der er overkapacitet i verden med hensyn til de pågældende varer, og Fællesskabets tekstilindustri står allerede over for en massiv konkurrence; navnlig har omkostningerne til arbejdskraft grundlæggende betydning for prisfastsættelsen; yderligere åbning af markedet for varer fra lande med lave arbejdskraftomkostninger ud over den åbning, der indrømmes med denne afgørelse, vil kunne fordreje konkurrencen og forårsage alvorlig skade for de fællesskabsindustrier, der fremstiller stoffer;

i forbindelse med Fællesskabets tekstilpolitik anses de pågældende varer for særlig følsomme, og de er omfattet af kvantitative restriktioner eller en ordning med dobbeltkontrol ved indførsel til Fællesskabet;

undtagelsen, der er begrænset i mængde, vil ikke kunne påføre en etableret EF-industri alvorlig skade i betragtning af de påregnede importmængder, forudsat at betingelserne vedrørende mængder, tilsyn og varighed overholdes;

der kan derfor indrømmes Mauritius en undtagelse i henhold til artikel 31, stk. 1, i perioden mellem 1. januar 1999 og 29. februar 2000, for de ønskede mængder med hensyn til beklædningsgenstande og for en begrænset mængde med hensyn til vævet stof -

TRUFFET FØLGENDE AFGØRELSE:

Artikel 1

Uanset de særlige bestemmelser i bilag II til protokol nr. 1 til fjerde AVS/EF-konvention anses visse tekstilvarer, der er opført i bilaget til denne afgørelse og fremstillet i Mauritius på basis af ubleget vævet stof og garn uden oprindelsesstatus, der er indført til landet, for at have oprindelse i Mauritius i overensstemmelse med bestemmelserne i denne afgørelse.

Artikel 2

Den i artikel 1 omhandlede undtagelse omfatter de varer og mængder, der er angivet i bilaget til denne afgørelse, og som indføres til Fællesskabet af Mauritius fra den 1. januar 1999 til den 29. februar 2000.

Artikel 3

De i bilaget omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf.

Når en importør i en medlemsstat indgiver en angivelse om overgang til fri omsætning sammen med en ansøgning om anvendelse af denne afgørelse, meddeler medlemsstaten, hvis angivelsen antages af toldmyndighederne, Kommissionen, at den ønsker at trække en mængde svarende til dens behov.

Ansøgningerne om træk skal indeholde datoen for angivelsernes antagelse og straks fremsendes til Kommissionen.

Kommissionen tillader træk i kronologisk orden efter den dato, på hvilken medlemsstaternes toldmyndigheder har antaget angivelsen om overgang til fri omsætning, sålænge de disponible mængder tillader det.

Hvis en medlemsstat ikke udnytter en trukket mængde, tilbageføres den så snart som muligt til det relevante kontingent.

Hvis ansøgningerne overstiger den disponible mængde på et givet kontingent, tildeles mængderne pro rata. Kommissionen underretter medlemsstaterne om, hvilke mængder der trækkes på kontingentet.

Hver medlemsstat skal sikre importørerne vedvarende og lige adgang til de disponible mængder.

Artikel 4

Mauritius' toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte varer. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Mauritius' kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

I rubrik 7 på EUR.1-certifikater, der udstedes i medfør af denne afgørelse, anføres: "Undtagelse - afgørelse nr. 1/99"

Artikel 6

Staterne i Afrika, Vestindien og Stillehavet (AVS-staterne), Fællesskabet og medlemsstaterne skal hver især træffe de nødvendige foranstaltninger til denne afgørelses gennemførelse.

Artikel 7

Denne afgørelse træder i kraft på dagen for vedtagelsen.

Den anvendes fra den 1. januar 1999.

Udfærdiget i Bruxelles, den 25. marts 1999.

På AVS/EF-Toldsamarbejdsudvalgets vegne

Michel VANDEN ABEELE

Philip MAINGI MWANZIA

Formænd

BILAG

MAURITIUS

>TABELPOSITION>